Direktiva Komisije 2001/99/ES

z dne 20. novembra 2001

o spremembi Priloge I k Direktivi Sveta 91/414/EGS o dajanju fitofarmacevtskih sredstev v promet za vključitev aktivnih snovi glifosat in tifensulfuron-metil

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2001/87/ES [2], in zlasti člena 6(1) Direktive,

ob upoštevanju naslednjega:

(1) Uredba Komisije (EGS) št. 3600/92 z dne 11. decembra 1992 o določitvi podrobnih pravil za izvajanje prve faze programa dela iz člena 8(2) Direktive Sveta 91/414/EGS o dajanju fitofarmacevtskih sredstev v promet [3], kakor je bila nazadnje spremenjena z Uredbo (ES) št. 2266/2000 [4], je določila podrobna pravila za izvajanje prve faze programa dela iz člena 8(2) Direktive 91/414/EGS (v nadaljnjem besedilu "Direktiva"). V skladu z Uredbo (EGS) št. 3600/92 je Uredba Komisije (ES) št. 933/94 z dne 27. aprila 1994 o določitvi aktivnih snovi v fitofarmacevtskih sredstvih in imenovanju držav članic poročevalk za izvajanje Uredbe Komisije (EGS) št. 3600/92 [5], kakor je bila nazadnje spremenjena z Uredbo (ES) št. 2230/95 [6], določila seznam aktivnih snovi v fitofarmacevtskih sredstvih, ki jih je treba oceniti z namenom morebitne vključitve teh snovi v Prilogo I k Direktivi.

(2) Za glifosat in tifensulfuron-metil so bili ocenjeni učinki na zdravje ljudi in okolje v skladu z določbami Uredbe (EGS) št. 3600/92 za vrsto uporab, ki so jih predlagali prijavitelji. Na podlagi Uredbe (ES) št. 933/94 je bila za državo članico poročevalko imenovana Nemčija za glifosat in Francija za tifensulfuron-metil. Državi članici poročevalki sta 1. februarja 1999 (glifosat) in 30. aprila 1996 (tifensulfuron-metil) Komisiji predložili ustrezna poročila o oceni in priporočila v skladu s členom 7(1)(c) Uredbe (EGS) št. 3600/92.

(3) Ta poročila o oceni so pregledale države članice in Komisija v okviru Stalnega odbora za zdravstveno varstvo rastlin. Pregledi so bili dokončani 29. junija 2001 v obliki poročila Komisije o pregledu za glifosat in tifensulfuron-metil.

(4) Dokumentacija in informacije iz pregleda glifosata in tifensulfuron-metila so bile predložene tudi Znanstvenemu odboru za rastline. Na odbor niso bila naslovljena nobena posebna vprašanja. Odbor je presodil, da ni potrebno odpreti nobenih vprašanj v zvezi z aktivnimi snovmi v kontekstu morebitne vključitve v Prilogo I k Direktivi [7]. Odbor je zabeležil, da naj se odsotnost pripomb razloži le kot znak, da ni očitnih razlogov za pripombe.

(5) Različne opravljene ocene so pokazale, da je za fitofarmacevtska sredstva, ki vsebujejo zadevni aktivni snovi, možno pričakovati, da na splošno izpolnjujejo zahteve iz člena 5(1)(a) in (b) Direktive, zlasti v zvezi z uporabami, ki so bile proučene in podrobno navedene v poročilu Komisije o pregledu. Primerno je torej vključiti zadevni aktivni snovi v Prilogo I zato, da sev vseh državah članicah lahko odobri registracija fitofarmacevtskih sredstev, ki vsebujejo zadevne aktivne snovi v skladu z določbami navedene Direktive.

(6) Direktiva predvideva, da mora država članica po vključitvi aktivne snovi v Prilogo I v predpisanem roku odobriti, spremeniti ali odvzeti, kot je smiselno, registracije fitofarmacevtskim sredstvom, ki vsebujejo aktivno snov. Predvsem naj se fitofarmacevtska sredstva ne registrirajo brez upoštevanja pogojev v zvezi z vključitvijo aktivne snovi v Prilogo I in enotnih načel, določenih v Direktivi na osnovi dokumentacije, ki izpolnjuje predpisane zahteve po podatkih.

(7) Pred vključitvijo aktivne snovi v Prilogo I je treba predvideti ustrezen rok zato, da se državam članicam in zainteresiranim strankam omogoči priprava na izpolnjevanje novih zahtev, ki bodo sledile vključitvi. Poleg tega je po vključitvi potreben primeren rok zato, da se državam članicam omogoči izvedbo določb Direktive o fitofarmacevtskih sredstvih, ki vsebujejo glifosat in tifensulfuron-metil. Države članice morajo v tem roku zlasti ponovno pregledati obstoječe registracije ter, če je to primerno, odobriti nove registracije v skladu z določbami Direktive. Daljši časovni rok naj se predvidi za predložitev in oceno celotne dokumentacije za vsako fitofarmacevtsko sredstvo v skladu z enotnimi načeli iz Direktive. Za fitofarmacevtska sredstva, ki vsebujejo več aktivnih snovi, se celotna ocena na osnovi enotnih načel lahko izvrši šele po vključitvi vseh zadevnih aktivnih snovi v Prilogo I k Direktivi.

(8) Poročilo o pregledu je potrebno zaradi pravilnega izvajanja posameznih delov enotnih načel iz Direktive s strani držav članic. Primerno je torej zagotoviti, da države članice omogočijo stalen dostop oziroma omogočijo dostop do končnega poročila o pregledu (z izjemo zaupnih informacij) za posvetovanje vseh zainteresiranih strank. Če se mora poročilo o pregledu dopolniti z upoštevanjem tehničnega in znanstvenega napredka, se spremenijo tudi pogoji za vključitev zadevne snovi v Prilogo I k Direktivi v skladu z Direktivo.

(9) Ukrepi, predvideni s to direktivo, so v skladu z mnenjem Stalnega odbora za zdravstveno varstvo rastlin –

SPREJELA NASLEDNJO DIREKTIVO:

Člen 1

Priloga I k Direktivi 91/414/EGS se spremeni v skladu s Prilogo k tej direktivi.

Člen 2

1. Države članice sprejmejo zakone in druge predpise, potrebne za uskladitev s to direktivo, najpozneje do 1. januarja 2003. O tem takoj obvestijo Komisijo.

V skladu z Direktivo 91/414/EGS države članice do tega datuma, če je to potrebno, zlasti spremenijo ali odvzamejo obstoječe registracije za fitofarmacevtska sredstva, ki vsebujejo aktivne snovi glifosat in tifensulfuron-metil.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Pri ocenjevanju in odločanju v skladu z enotnimi načeli, določenimi v Prilogi VI k Direktivi 91/414/EGS, na osnovi dokumentacije, ki izpolnjuje zahteve iz Priloge III Direktive, je končni rok za spreminjanje ali odvzem registracij za fitofarmacevtska sredstva, ki vsebujejo glifosat ali tifensulfuron-metil kot edino aktivno snov, 1. julij 2006.

3. Za fitofarmacevtska sredstva, ki poleg glifosata ali tifensulfuron-metila vsebujejo še eno aktivno snov iz Priloge I k Direktivi 91/414/EGS, se rok za spreminjanje ali odvzem registracij izteče štiri leta po začetku veljavnosti Direktive, ki je spremenila Prilogo I tako, da je vanjo vključila zadnjo od teh snovi.

4. Države članice omogočijo stalen dostop do poročila o pregledu za glifosat in tifensulfuron-metil (z izjemo zaupnih informacij v smislu člena 14 Direktive 91/414/EGS) za posvetovanje vseh zainteresiranih strank oziroma slednjim omogočijo dostop na izrecno zahtevo.

Člen 3

Ta direktiva začne veljati 1. julija 2002.

Člen 4

Ta direktiva je naslovljena na države članice.

V Bruslju, 20. novembra 2001

Za Komisijo

David Byrne

Član Komisije

[1] UL L 230, 19.8.1991, str. 1.

[2] UL L 276, 19.10.2001, str. 17.

[3] UL L 366, 15.12.1992, str. 10.

[4] UL L 259, 13.10.2000, str. 27.

[5] UL L 107, 28.4.1994, str. 8.

[6] UL L 225, 22.9.1995, str. 1.

[7] Zapisnik s plenarne seje Znanstvenega odbora za rastline z dne 7. marca 2001 (glifosat).Zapisnik s plenarne seje Znanstvenega odbora za rastline z dne 7. junija 2001 (tifensulfuron-metil).

--------------------------------------------------

PRILOGA

Naslednja vnosa se dodata na koncu tabele v Prilogi k Direktivi 91/414/EGS:

Št. | Splošno ime, identifikacijske številke | Ime po IUPAC | Čistoča | Začetek veljavnosti | Iztek vključitve | Posebne določbe |

25 | Glifosat CAS št. 1071-83-6 CIPAC št. 284 | N-(fosfonometil)-glicin | 950 g/kg | 1. julij 2002 | 30. junij 2012 | Registrira se lahko le za uporabo kot herbicid. Za izvajanje enotnih načel Priloge VI se upoštevajo zaključki iz poročila o pregledu za glifosat in zlasti Dodatka I in II k poročilu, ki jih je sprejel Stalni odbor za zdravje rastlin 29. junija 2001. V tej celoviti oceni države članice: morajo posebno pozornost posvetiti zaščiti podtalnice v ranljivih območjih, zlasti v zvezi z nekmetijsko uporabo. |

26 | Tifensulfuron-metil CAS št. 79277-27-3 CIPAC št. 452 | Metil 3-(4-metoksi-6-metil-1,3,5-triazin-2-ilkarbamoil-sulfamoil) tiofen-2-karboksilat | 960 g/kg | 1. julij 2002 | 30. junij 2012 | Registrira se lahko le za uporabo kot herbicid. Za izvajanje enotnih načel Priloge VI se upoštevajo zaključki iz poročila o pregledu za tifensulfuron-metil in zlasti Dodatka I in II poročila, ki jih je sprejel Stalni odbor za zdravstveno varstvo rastlin 29. junija 2001. V tej celoviti oceni države članice: morajo posebno pozornost posvetiti zaščiti podtalnice,morajo posebno pozornost posvetiti učinku na vodne rastline ter zagotoviti, da pogoji za registracijo vključujejo ukrepe za zmanjšanje tveganja, če je to primerno. |

--------------------------------------------------